થોડીવારમાં મંત્રીશ્વરે મુનિવરોને સંદેશો મોકલાવ્યો અને પુજ્યોની પધરામણી થતાં મંત્રીશ્વરે પૂજ્યો પ્રત્યે ઔચિત્યપાલન કરી ખૂબ જ બહુમાનપૂર્વક તેમનો સત્કાર કર્યો. મૂંડકવેરાના અધિકારીઓએ કહ્યું કે, હે “મહામાત્ય! આ મહાત્માઓએ અમારી વર્ષોની મૂંડકવેરાની પરંપરાને તોડી બળજબરીથી ગઈકાલે ગિરનારની યાત્રા કરી આ અંગે યોગ્ય ન્યાય તોળો.” ત્યારે સામાપક્ષે મુનિવરોએ પણ કહ્યું કે, “મહામાત્ય! અમારા હેવા મૂંડણે વળી મૂંડકવેરો કેવો હોય? ત્રણ દિવસથી પરમાત્માના દર્શન માટે તડપતા હતા. અમારી સહનશક્તિની પણ હદ હોય ને! પ્રભુના દર્શન માટે પૈસા ભરવાના! આ તે ક્યાંનો ન્યાય? તરત જ અધિકારીઓ બોલ્યા મંત્રીશ્વર! દરેક માથાદીઠ અમને પાંચ દ્રમ મળવા જ જોઈએ. અમારી ઈજારદારીને આંચ પહોંચે તે સહન ના થાય. મંત્રીશ્વરે અધિકારીઓને વચલો માર્ગ કાઢવા કહ્યું. જયારે તેઓને કોઈ વિકલ્પ નાં સૂઝ્યો ત્યારે મંત્રીશ્વર બોલ્યા, “તમને મારો નિર્ણય સ્વીકાર્ય બનશે ને? પછી તે નિર્ણયમાં કોઈ બાંધછોડને અવકાશ નહિ રહે તે ચાલશે ને?” ત્યારે અધિકારીઓએ કહ્યું કે, “અરે મંત્રીશ્વર! આપ જે ન્યાય કરશો તેમાં પક્ષપાતને અવકાશ જ ન હોય.”